Chit phiⁿ bûn-chiuⁿ m̄-sī teh kóng Bali.

**Pa-lí** (巴里; Hoat-gí: Paris, Hoat-gí ho͘ Sound [paʀi]?) sī Hoat-kok ê siú-to͘ kiam tē-it toā ê siâⁿ-chhī, só͘-chāi tī Île-de-France tē-hng. Pa-lí ê jîn-kháu ū 2,167,994, to͘-hōe-khu (*aire urbaine*) jîn-kháu ū 1100 bān.

Le̍k-sú
-------

Tāi-iok tī Ch. 4200 nî ê sî, Pa-lí chit-ê só͘-chāi to̍h ū jîn-lūi khiā-khí. Lô-má Tè-kok tī Ch. 52 nî cheng-ho̍k Pa-lí chit ūi, hit-tong-sî ê siâⁿ hō chò *Lutetia*, āu-bóe koh piàn *Lutèce*. Soah--lo̍h-lâi Lô-má Tè-kok ê bia̍t-bông kap German-lâng ê ji̍p-chhim, chō-sêng Lutèce chiām-chhù hông khì-sak. Chóng-si kàu 508 nî ê sî, koh ū Frank Tè-kok ê kok-ông Clovis 1-sè kā Pa-lí siat chò i ê siú-to͘.

Hek-sú-pēng tī 1348 nî thoân lâi kàu Pa-lí, chō-sêng Pa-lí ê jîn-kháu kiám kah chhun 20 bān. Tiām Pah-nî Chiàn-cheng hit tang-chūn, Pa-lí sit tiāu Hoat-kok chèng-kôan siú-hú ê tē-ūi. Hit-tong-sî Hoat-kok kok-ông tòa tī Vallée de la Loire; it-ti̍t kàu 1528 nî, kok-ông François 1-sè chiah kā siú-hú poaⁿ tó-tńg Pa-lí.

Tī Hoat-kok Chong-kàu Chiàn-cheng lāi-bīn, Pa-lí sī Thian-chú-kàu ê kù-tiám. 1572 nî 8 goe̍h, Pa-lí ê Thian-chú-kàu-tô͘ tùi sin-kàu-tō͘ Huguenot phaì hoat-tōng Sèng Barthélemy Ji̍t Sóe-siâⁿ, tōng-loān koh hiòng tē-hng thoân-sàng. Tī Fronde loē-loān sî-kî, siâⁿ-chhī hoat-seng po̍k-tōng, ông-sek tô chhut Pa-lí. Louis 14-sè koh tī 1682 nî kā tiâu-têng sóa kòe Versailles.

Pa-lí tī 18 sè-kí chiâⁿ chò Hoat-kok Kek-bēng ê tiong-sim. Tī 1789 nî 7 goe̍h 14 ji̍t, chhī-bîn kong-chiàm Bastille kaⁿ-ga̍k, koh tī 1792 nî 9 goe̍h thui-hoan kun-chú chè-tō͘.

1889 nî Bān-kok Phok-lám kap hit chūn ê Eiffel Thah.
1814 nî 3 goe̍h Napoléon 1-sè chiàn-pāi liáu-āu, Pa-lí khì hō͘ Lō͘-se-a ê Kozaky-lâng kap Kalmyk-lâng chiàm-niá chi̍t-chām-á. 1840 nî-tāi, in-ūi Kang-gia̍p Kek-bēng ê hoat-tián, Pa-lí ê jîn-kháu tōa-liōng chin-ka. Napoléon 3-sè tī 1852 nî kiàn-li̍p Tē-jī Tè-kok, i jīm-bēng Georges Eugène Haussmann chú-chhî Pa-lí ê chhī-ke kap siat-si hoan-sin, kái-chō chhut óa-kīn kin-á-ji̍t Pa-lí ê ki-pún hêng-thé.

19 sè-kí āu-kî, Pa-lí kí-pān liáu chē pái ê Bān-kok Phok-lám-hoē, tang-tiong tī 1889 nî ê phok-lám-hoē lāi-bīn, tián-sī tú khí hó-sè ê Eiffel Thah. Kàu 1930 nî chìn-chêng, Eiffel Thah iû-goân koh sī thong sè-kài siāng koân ê kiàn-tio̍k-bu̍t. Lēng-goā, tē-it tiâu Pa-lí Tē-hā-thih (*Métro*) mā ùi 1900 nî phok-lám-hoē ê sî-chūn khai-thong.

Pa-lí tē-khu tī Tē-it-chhù Tāi-chiàn sî-kî, bat sī Eng-kok kap Hoat-kok tùi-khòng Tek-kok ji̍p-chhim ê chiàn-tiûⁿ; mā sī 1919 nî hô-phêng hoē-gī ê kú-pān tē-tiám. Chiàn-kan sî-kî ê Pa-lí, chiâⁿ chò hit-tong-sî chin chē gē-su̍t-ka oa̍h-tāng ê só͘-chāi. Kàu 1940 nî Tē-jī-chhù Tāi-chiàn kî-kan, Pa-lí khì hō͘ Tek-kok chiàm-niá, it-ti̍t kàu 1944 nî kha koh kái-hòng.

Chiàn-āu sî-kî, Pa-lí ê kau-goā khai-sí sìn-sok hoat-tián, in koh tī Pa-lí gōa-ûi ê Hauts-de-Seine koān kiàn-siat sin ê siong-gia̍p-khu La Défense, jî-chhiá khai-siat sin ê thih-lō͘ kap kong-lō͘ lō͘-soáⁿ. Chāi-tē ê chi̍t koá thoân-thóng sán-gia̍p mā choán-piàn chò ko-kho-ki sū-gia̍p.

SPOT oē-chheⁿ tô͘

Tē-lí
-----

Pa-lí chē-chí Seine Hô chi̍t-ê oan-oat ê só͘-chāi, siâⁿ-chhī lāi-bīn ū nn̄g-ê tó-sū, Île Saint-Louis kap Île de la Cité, sī Pa-lí le̍k-sú siāng kó͘ ê khu-he̍k. Pa-lí kôan-tō͘ siāng kē ê só͘-chāi ū hái-po̍at 35 m; siāng kôan ê ū 130 m, sī Montmartre Soaⁿ.

### Khì-hāu

Pa-lí sio̍k un-tài hái-iûⁿ-sèng khì-hāu, siū Pak Tāi-se-iûⁿ Iûⁿ-liû ê éng-hióng. Nî pêng-kin un-tō͘ sī 10.8 °C; kàng-chúi sī 649.6 mm. Tī Pa-lí it-poaⁿ 7 goe̍h siāng joa̍h pêng-kin ū 18.4 °C; 1 goe̍h siāng koâⁿ, ū 3.5 °C. Kàng-chúi liōng tī 5 goe̍h siāng koân, ū 65 mm; 8 goe̍h siāng chió, ū 43 mm. 

Chū 1873 nî í-āu, Pa-lí kì-lio̍k siāng koân ê ūn-tō͘ sī 1947 nî 7 goe̍h 28 ji̍t tī Parc Montsouris hông koan-chhek--tio̍h-ê, ū 40.4 °C; siāng koâⁿ sī 1879 nî 12 goe̍h 10 ji̍t, ū -23.9 °C. 

| Khì-hāu chu-liāu: Pa-lí (1971 nî – 2000 nî) |
| --- |
| Goe̍h-hūn | 1 | 2 | 3 | 4 | 5 | 6 | 7 | 8 | 9 | 10 | 11 | 12 | Nî pêng-kin |
| Pêng-kin ko-un °C (°F) | 6.9 | 8.2 | 11.8 | 14.7 | 19.0 | 22.7 | 25.2 | 25.0 | 20.8 | 15.8 | 10.4 | 7.8 | 15.5 |
| Pêng-kin kē-un °C (°F) | 2.5 | 2.8 | 5.1 | 6.8 | 10.5 | 13.3 | 15.5 | 15.4 | 12.5 | 9.2 | 5.3 | 3.6 | 8.5 |
| Kàng-chúi mm (in) | 53.7 | 43.7 | 48.5 | 53 | 65 | 54.6 | 63.1 | 43 | 54.7 | 59.7 | 51.9 | 58.7 | 649.6 |
| Pêng-kin kàng-chúi ji̍t-sò͘ | 10.2 | 9.3 | 10.4 | 9.4 | 10.3 | 8.6 | 8 | 6.9 | 8.5 | 9.5 | 9.7 | 10.7 | 111.5 |
| Ji̍t-chiò sî-sò͘ | 62 | 80 | 122 | 147 | 203 | 189 | 211 | 229 | 159 | 114 | 69 | 46 | 1,630 |
| *Source: Météo France* |

Jîn-kháu
--------

Kun-kù 1999 nî ê tiau-cha, Pa-lí ū 2,125,246 ê jîn-kháu; lēng-goā 2004 nî ê ko͘-sǹg mā-ū 2,144,700 lâng. Nā chiàu 1999 nî ê sò͘-bo̍k lâi sǹg, jîn-kháu bi̍t-tō͘ sī bí pêng-hông kong-lí 20,164 lâng.

Pa-lí kui-ê chhī-khu ê jîn kháu chiàu 2006 nî ê tiau-cha ū 10,142,983 ê jîn-kháu; to͘-chhī khian ê jîn-kháu sī 11,769,433.

Hêng-chèng-khu
--------------

Hêng-chèng-khu pian-hō
Siông-sè chhiáⁿ khoàⁿ: Pa-lí ê arrondissement

|  |  |
| --- | --- |
| * Pa-lí 1 khu
* Pa-lí 2 khu
* Pa-lí 3 khu
* Pa-lí 4 khu
* Pa-lí 5 khu
* Pa-lí 6 khu
* Pa-lí 7 khu
* Pa-lí 8 khu
* Pa-lí 9 khu
* Pa-lí 10 khu
 | * Pa-lí 11 khu
* Pa-lí 12 khu
* Pa-lí 13 khu
* Pa-lí 14 khu
* Pa-lí 15 khu
* Pa-lí 16 khu
* Pa-lí 17 khu
* Pa-lí 18 khu
* Pa-lí 19 khu
* Pa-lí 20 khu
 |

Kau-thong
---------

* Pa-lí Tē-hā-thih

Chham-khó chu-liāu
------------------

1. ↑  "La population par arrondissement de 1990 à 2009". Mairie de Paris. 2009-01-01. 2009-07-09 khòaⁿ--ê.
2. ↑  Ogawa Naoyosi, pian. (1931). "Pa-lí 巴里". *Tai-Nichi Dai Jiten* 臺日大辭典 [*Tâi-Ji̍t Tōa Sû-tián*] (ēng Ji̍t-pún-gí). **2**. p. 575.
3. ↑  INSEE. "" Estimation de population par département, sexe et grande classe d'âge – Années 1990 à 2006"". 2008-02-16 khòaⁿ--ê.
4. ↑  Institut National de la Statistique et des Études Économiques. ""Aire Urbaine '99 – pop totale par sexe et âge"". 2006-04-10 khòaⁿ--ê.
5. 1 2  Mairie de Paris. "Paris, Roman City - Chronology". 2006-07-16 khòaⁿ--ê.
6. ↑  The Role of Trade in Transmitting the Black Death. TED Case Studies.
7. ↑  Massacre of Saint Bartholomew's Day, Britannica Online Encyclopedia
8. ↑  "consulted 29 November 2008". Victorianweb.org. 2007-08-10. 2009-05-05 khòaⁿ--ê.
9. ↑  "Battle of Paris 1814". Napoleonistyka.atspace.com. 2009-05-05 khòaⁿ--ê.
10. ↑  "Montmartre". Paris-walking-tours.com. 2009-01-06 khòaⁿ--ê.

|  |  |  |  |
| --- | --- | --- | --- |
| 

| * hián
* lūn
* pian
Hoat-kok Hoat-kok ê koān (*département*) |
| --- |
|  |
| Ain • Aisne • Allier • Alpes-de-Haute-Provence • Hautes-Alpes • Alpes-Maritimes • Ardèche • Ardennes • Ariège • Aube • Aude • Aveyron • Bouches-du-Rhône • Calvados • Cantal • Charente • Charente-Maritime • Cher • Corrèze • Corse-du-Sud • Haute-Corse • Côte-d'Or • Côtes-d'Armor • Creuse • Dordogne • Doubs • Drôme • Eure • Eure-et-Loir • Finistère • Gard • Haute-Garonne • Gers • Gironde • Hérault • Ille-et-Vilaine • Indre • Indre-et-Loire • Isère • Jura • Landes • Loir-et-Cher • Loire • Haute-Loire • Loire-Atlantique • Loiret • Lot • Lot-et-Garonne • Lozère • Maine-et-Loire • Manche • Marne • Haute-Marne • Mayenne • Meurthe-et-Moselle • Meuse • Morbihan • Moselle • Nièvre • Nord • Oise • Orne • Pas-de-Calais • Puy-de-Dôme • Pyrénées-Atlantiques • Hautes-Pyrénées • Pyrénées-Orientales • Bas-Rhin • Haut-Rhin • Rhône • Haute-Saône • Saône-et-Loire • Sarthe • Savoie • Haute-Savoie • Paris • Seine-Maritime • Seine-et-Marne • Yvelines • Deux-Sèvres • Somme • Tarn • Tarn-et-Garonne • Var • Vaucluse • Vendée • Vienne • Haute-Vienne • Vosges • Yonne • Territoire de Belfort • Essonne • Hauts-de-Seine • Seine-Saint-Denis • Val-de-Marne • Val-d'Oise 
**Hái-goā:** Guadeloupe • Martinique • Guyane • Réunion |

 |

|  |  |  |
| --- | --- | --- |
| 

|  |  |
| --- | --- |
| Sìn-kù khòng-chè | 
* WorldCat Identities
* VIAF: 158822968
* LCCN: n79058874
* ISNI: 0000 0001 2114 268X
* GND: 4044660-8
* SUDOC: 026397765
* BNF: cb152821567 (data)
* HDS: 006604
* NDL: 00629026
* NKC: ge130380
* BNE: XX451222

 |

 |